Висарион
Сергей Тороп () познат с псевдонима Висарион (на руски Виссарион) е руски мистик, бивш сътрудник на милицията в град Минусинск, основател на църквата Последен завет и самообявил се за месия.

Биография 
Тороп е роден на 14 януари 1961 г. в град Краснодар, Русия. През 1967 г. се премества с родителите си в Сибир. Като дете живее първо при тях, после и при своята баба, дълбоко вярваща жена, дала му основата на християнските добродетели. Има средно образование. Служил е като трудовак (в стройбат) през 1979 – 1981 година. Оженва се за Люба, има деца. Работил е като шлосер, художник и преподавател по източни бойни изкуства, по-късно като милиционер в Минусинск.

През есента на 1991 година обявява, че се е пробудил духовно и знае пътя и начина за спасението на човека. Твърди, че усеща в себе си особена сила, която нарича Божия благодат и помощ от Отец за мисията му на Учител сред хората. Известните от Библията Десет заповеди, той конкретизира в 61 заповеди, пригодени за мисленето и нагласата на сегашните хора, които според него за 2 хиляди години не са успели да изтълкуват правилно и да изпълнят 10-те основни заповеди. Твърди, че не учи хората на любов, тъй като те по природа знаят как да обичат, а на правилни взаимоотношения помежду им. Основата на учението му е борбата с егоизма, дълбоко вкорененото отчуждение един от друг, себичност и прекомерна гордост, изразено в Библията с идеята за Вавилонската кула – символ на разделението на хората на различни народи и езици, на все по-нарастващото неразбиране и разединение, характерно за последните векове.

„Общината на Единната вяра“ (преименувана през 1995 г. на „Църква на Последния завет“) под негово ръководство в Южен Сибир, Красноярски край, се основава на тези 61 заповеди и книгите му, както и на т.нар. Последен завет, следхождащ Новия завет за деянията на Иисус Христос.

Обявената цел на общината е да обедини отново хората, преодолявайки разделението им по религии и раси, да освободи душата на човек от наслоенията на егоизма по начина, предложен от Висарион. Според някои от участниците, те провеждат световен експеримент – изграждане на Единно семейство, ново човечество, с нов тип съзнание, свободно от егоизъм, омраза и съревнование. Те твърдят, че на брега на езерото Тиберкул се издига градът на Слънцето, събрал хора от цял свят, живеещи задружно в лоното на Любовта и силата на Вярата.

Критика 
Според справочника „Новые религиозные организации России деструктивного и оккультного характера“, издаван от Мисионерския отдел на Руската Православна Църква, Църквата на Последния Завет е класифицирана като деструктивна религиозна организация.

Според сайта на Сретенския манастир , комисия на московския научно-практически център „Вегетарианско общество“ е установила снижение на телесната маса при 76% от последователите му. В 37% от случаите намаляването е от 1 до 5 кг, в още 40% – от 6 до 15 кг, в 21% – от 17 до 26 кг, а един от последователите е загубил 50 кг. Според източника резултатите са налице въпреки предварителната селекция на по-здрави индивиди.

Съгласно същия източник преди свое пътуване до България Сергей Тороп предсказва край на света, въпреки че вече има две несбъднати подобни пророчеста.

Арест през 2020 

На 22 септември 2020, руските власти арестуват Висарион по обвинение за организиране на нелегална религиозна секта, с възможно причиняване на физическа вреда причинена другиму, и изтезания. Заедно с двамата си сподръжници Вадим Редкин и Владимир Ведерников той бива задържан от ФСБ и руската полиция и по-късно отведен в новосибирския централен окръжен съд.

Вижте също 
 Кашпировски
 Алан Чумак
 Джеймс Ранди

Източници 
  Интернет-версия на „Новые религиозные организации России деструктивного и оккультного характера“ 
  Сретенски манастир: Руския лъже-Христос го финансират от САЩ

Външни препратки 
 „Нелегална централа на сектанти до МС“ , материал от в. „Дума“, 2004 г.
 „Две години мизерстване в сектата на Висарион“ , материал от в. „Дума“, 2006 г.
 Официален сайт на последователите в България 
 Международен портал на Общината на Висарион
 Справочник по культам: Церковь Последнего Завета 
 Sergei Torop: Russian religious sect leader arrested over allegations of harm 

Родени в Краснодар
Мистици
Руски религиозни дейци